钦定古今图书集成/明伦汇编/官常典/第641卷 > 后汉
## 钦定古今图书集成/明伦汇编/官常典/第641卷 > 后汉

### 光武帝建武 年复置并州从事史十二人假佐二十五人

按《后汉书光武帝本纪》，不载。按《百官志》，建武中复
置，并领一州，从事史十二人。本注曰：“都官从事，主察
举百官犯法者。功曹从事，主州选署及众事。别驾从
事，校尉行部，则奉引录众事。簿曹从事，主财谷簿书。
其有军事，则置兵曹从事，主兵事。其馀部郡国从事，
每郡国各一人，主督促文书，察举非法，皆州自辟除，
故”通为百石云。假佐二十五人。本注曰：“主簿录阁下
事，省文书。门亭长主州正门。功曹书佐主选用。《孝经》
师，主监试经。《月令》师，主时节祠祀。律令师，主平法律。
簿曹书佐主簿书。”其馀都官书佐及每郡国各有典
郡书佐一人，各主一郡文书，以郡吏补，岁满一更。

〈注〉蔡质《汉仪》曰：都官主雒阳，百官朝会与三府掾同。《博物记》曰：“中兴以来，都官从事多出之河内，掊击贵戚。”